b'\n_START_ARTICLE_\nMaksim V\xc3\xb5leg\xc5\xbeanin\n_START_PARAGRAPH_\nMaksim Mihhailovit\xc5\xa1 V\xc3\xb5leg\xc5\xbeanin (\xd0\x9c\xd0\xb0\xd0\xba\xd1\x81\xd0\xb8\xd0\xbc \xd0\x9c\xd0\xb8\xd1\x85\xd0\xb0\xd0\xb9\xd0\xbb\xd0\xbe\xd0\xb2\xd0\xb8\xd1\x87 \xd0\x92\xd1\x8b\xd0\xbb\xd0\xb5\xd0\xb3\xd0\xb6\xd0\xb0\xd0\xbd\xd0\xb8\xd0\xbd; s\xc3\xbcndinud 18. oktoobril 1982 \xc5\xa0arkanis Udmurtias) on Venemaa murdmaasuusataja._NEWLINE_V\xc3\xb5leg\xc5\xbeanin v\xc3\xb5istles t\xc3\xa4iskasvanute suurv\xc3\xb5istlusel esimest korda 2009. aastal Liberecis maailmameistriv\xc3\xb5istlustel ja sai 50 km distantsil \xc3\xbchisstardiga vabas\xc3\xb5idus h\xc3\xb5bemedali 0,7-sekundilise kaotusega Petter Northugile._NEWLINE_Maailma karikav\xc3\xb5istlustel osales V\xc3\xb5leg\xc5\xbeanin esimest korda 2005. aasta jaanuaris Pragelatos. Esimese korda tuli ta k\xc3\xbcmne parema hulka samal aastal Holmenkollenis, kui sai kuuenda koha 50 km klassikas\xc3\xb5idus. Kaks aastat hiljem oli ta Holmenkolleni samal distantsil seitsmes. Need olid tema ainsad kohad esik\xc3\xbcmnes enne Libereci MM-h\xc3\xb5bedat._NEWLINE_V\xc3\xb5leg\xc5\xbeanin on tulnud Venemaa meistriks suusavahetusega s\xc3\xb5idus 2007. aastal ja 50 km \xc3\xbchisstardiga s\xc3\xb5idus nii 2007. kui ka 2008. aastal. 2007. aasta taliuniversiaadil Torinos v\xc3\xb5itis ta kuldmedali 30 km vabas\xc3\xb5idus ja pronksmedali 15 km j\xc3\xa4lituss\xc3\xb5idus. 25. m\xc3\xa4rtsil 2012 tuli V\xc3\xb5leg\xc5\xbeanin neljandat korda 30 km suusavahetusega s\xc3\xb5idus Venemaa meistriks._NEWLINE_2015 tuli ta Falunis 30 km suusavahetusega s\xc3\xb5idus maailmameistriks, edestades Dario Colognat 0,4 sekundiga.\n_START_SECTION_\nMaailma karikav\xc3\xb5istlustel\n_START_PARAGRAPH_\nMaksim V\xc3\xb5leg\xc5\xbeanin on (seisuga 25. jaanuar 2015) osalenud 172 MK-v\xc3\xb5istluste etapil ja j\xc3\xb5udnud poodiumile 21 korral, millest kuuel korral k\xc3\xb5ige k\xc3\xb5rgemale astmele.'